1947 दे कांग्रेसी मंत्रीमंडल दे दिनें इस जिले च इक अंग्रेज कलैक्टर आया हा। उसने इस बे-न्याई गी सधेरने दा जतन कीता हा। सारे जिंलें दे जिमींदार ते रजवाड़े घाबरी गे हे, कीजे जिले दे मते सारे नेता जिमींदार गै हे। अंग्रेज कलकटरै उप्पर ए अलजाम लग्गा हा जे, ओ संथालें गीं चुकाई देइयै, ते जिलें च खौदल पोआइयै कांग्रेसी मंत्रीमडल गी असफल बनाने दी साज़श करै करदा ऐ। कांग्रेस सन्देश’ नां दे पत्र दे सम्पादकी लेख इच संथालें कन्ने थोड़ी सारी हमदर्दी जरूर दस्सी गेदी ही। बचैरे सम्पादक विद्यालंकार गी उस्सै रोज पता लग्गा हा जे विद्या दा ‘अलंकार’ किन्ना बे-मतलब, किन्ना खोखला ऐ। जिला-मंत्री होरें अक्खीं त्रेरियै गलाया हा, "विद्यापीठ आला अलंकार इत्थें नेईं चलदा। विद्यापीठ इच रौह्ने कन्ने खोत्ते दे सिरै पर सिङ त नेईं निकली औंदे।"...